Proteas voer botoon in St. Lucia | Netwerk24
Deur Tinus van Staden 10 Junie 2021 23:43
Knieë is gebuig, 'n vyftal aan paaltjies is behaal en 'n vyftigtal is geslaan.
Dit was 'n besige dag vir die Proteas in die Karibiese Eilande. Besig en betreklik suksesvol, ondanks die paaltjies van Aiden Markram en Kyle Verreynne kort voor uitskeityd.
Veral Lungi Ngidi (5/19), Anrich Nortjé (4/35), Kagiso Rabada (1/24), Markram (60) en Rassie van der Dussen (34*) sal met 'n glimlag gaan slaap.
Suid-Afrika sal natuurlik ontevrede wees dat hy die uitskeityd nie met meer paaltjies staande bereik het nie, maar die blad is boulers steeds goedgesind.
Dean Elgar (0) en Kyle Verreynne (6) is dalk goedkoop uit, maar Keegan Petersen (19) en Markram se paaltjies het geval vanweë goeie aflewerings deur die tiener-bouler Jayden Seales (3/33).
En Suid-Afrika het nietemin reeds 'n voorsprong van 31 lopies met nog ses paaltjies staande.
Dié posisie het hy aan sy boulers te danke, wat die toestande uitstekend uitgebuit het.
Ngidi, Nortjé en Rabada was meedoënloos met hul lyne en lengtes, en het net genoeg beweging gekry om die Windie-kolwers keer op keer uit te daag.
1ste toets, St. Lucia, dag 1
Windies (1ste beurt) 97
SA (1ste beurt) 128/4
Dié sneltrio het met die mees verwoestende boulvertoning in 'n lang tyd vorendag gekom nadat die tuisspan die loot gewen het en besluit het om te kolf.
Hy het so die hek oopgeskop en Ngidi het die res van die kolflys nek omgedraai om sy tweede vyftal aan paaltjies in toetse in te palm.
Rabada was ongelukkig om net een paaltjie te oes.
Aiden Markram het 'n vyftigtal aangeteken op die eerste dag van die eerste toets teen die Wes-Indiese Eilande in St. Lucia. Foto: Gallo Images
Daarna het die Proteas wankelrig begin met die paaltjie van Elgar, wat 'n los hou buite die wegpen gespeel het in sy eerste toets as kaptein. Die debutant Petersen (19) het die beurt saam met Markram weer op koers gekry. Ná Petersen se paaltjie, het Markram en Van der Dussen 'n vennootskap van 79 om die derde paaltjie gedeel en die Proteas verby die Windies se telling gevoer.
Elgar het vooraf gesê die spanbestuur het vir elke speler 'n keuse gegee oor hoe hy solidariteit met die Windies se veldtog teen rassisme wil betoon.
Vir die eerste keer het sekere Proteas gekniel voor 'n wedstryd vir die nasionale span. Van die spelers het wel verlede jaar ook gekniel voor die driespanwedstryd in Centurion, maar hierdie was die eerste keer dat spelers in Protea-kleure die knie gebuig het.
Rabada, Ngidi, Kyle Verreynne (wat in die beseerde Temba Bavuma se plek speel), Van der Dussen, Petersen en Keshav Maharaj het almal gekniel. Elgar, Nortjé, Wiaan Mulder en Markram het 'n vuis in die lug gehou. Quinton de Kock het op aandag gestaan.